CELEX: 32019R0651
Language: el
Date: 2019-04-24 00:00:00
Title: Κανονισμός (ΕΕ) 2019/651 της Επιτροπής, της 24ης Απριλίου 2019, σχετικά με την άρνηση έγκρισης ισχυρισμού υγείας που διατυπώνεται στα τρόφιμα και αφορά την ανάπτυξη και την υγεία των παιδιών (Κείμενο που παρουσιάζει ενδιαφέρον για τον ΕΟΧ)

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/23
               
            
         ΚΑΝΟΝΙΣΜΟΣ (ΕΕ) 2019/651 ΤΗΣ ΕΠΙΤΡΟΠΗΣ
         της 24ης Απριλίου 2019
         σχετικά με την άρνηση έγκρισης ισχυρισμού υγείας που διατυπώνεται στα τρόφιμα και αφορά την ανάπτυξη και την υγεία των παιδιών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται στα τρόφιμα (1), και ιδίως το άρθρο 17 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας στα τρόφιμα, αν δεν έχουν εγκριθεί από την Επιτροπή σύμφωνα με τον εν λόγω κανονισμό και αν δεν περιλαμβάνονται σε κατάλογο επιτρεπόμενων ισχυρισμών.
                  
               
                     (2)
                  
                  
                     Ο κανονισμός (ΕΚ) αριθ. 1924/2006 προβλέπει, επίσης, ότι οι αιτήσεις για την έγκριση ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή ενός κράτους μέλους. Η αρμόδια εθνική αρχή διαβιβάζει τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA), στο εξής «η Αρχή».
                  
               
                     (3)
                  
                  
                     Μετά την παραλαβή της αίτησης, η Αρχή ενημερώνει χωρίς καθυστέρηση τα άλλα κράτη μέλη και την Επιτροπή σχετικά με την αίτηση και διατυπώνει γνώμη για τον υπό εξέταση ισχυρισμό υγείας.
                  
               
                     (4)
                  
                  
                     Η Επιτροπή αποφασίζει για την έγκριση των ισχυρισμών υγείας, λαμβάνοντας υπόψη τη γνώμη της Αρχής.
                  
               
                     (5)
                  
                  
                     Ύστερα από αίτηση της H.J. Heinz Supply Chain Europe BV, που υποβλήθηκε δυνάμει του άρθρου 14 παράγραφος 1 στοιχείο β) του κανονισμού (ΕΚ) αριθ. 1924/2006, ζητήθηκε από την Αρχή να εκδώσει γνώμη για ισχυρισμό υγείας σχετικό με το «Nutrimune®» και την ανοσολογική άμυνα έναντι παθογόνων του γαστρεντερικού σωλήνα και του ανώτερου αναπνευστικού (ερώτηση αριθ. EFSA-Q-2016-00008 (2)). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το Nutrimune® υποστηρίζει την ανοσολογική άμυνα στον γαστρεντερικό σωλήνα και το ανώτερο αναπνευστικό σύστημα των μικρών παιδιών».
                  
               
                     (6)
                  
                  
                     Στις 30 Ιανουαρίου 2017 η Επιτροπή και τα κράτη μέλη παρέλαβαν την επιστημονική γνώμη της Αρχής, η οποία κατέληγε στο συμπέρασμα ότι, βάσει των στοιχείων που παρουσιάστηκαν, τα επιστημονικά στοιχεία δεν επαρκούν για να διαπιστωθεί αιτιώδης σχέση μεταξύ της κατανάλωσης Nutrimune® (παστεριωμένο και αποβουτυρωμένο αγελαδινό γάλα, προϊόν ζύμωσης με Lactobacillus paracasei CBA L74) και της ανοσολογικής άμυνας έναντι παθογόνων του γαστρεντερικού σωλήνα και του ανώτερου αναπνευστικού συστήματος. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί.
                  
               
                     (7)
                  
                  
                     Τα σχόλια του αιτούντος, τα οποία παρέλαβε η Επιτροπή σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006, ελήφθησαν υπόψη κατά τον καθορισμό των μέτρων που προβλέπονται στον παρόντα κανονισμό.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο ισχυρισμός υγείας που παρατίθεται στο παράρτημα του παρόντος κανονισμού δεν περιλαμβάνεται στον κατάλογο της Ένωσης με τους επιτρεπόμενους ισχυρισμούς, ο οποίος προβλέπεται στο άρθρο 14 παράγραφος 1 του κανονισμού (ΕΚ) αριθ. 1924/2006.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 404 της 30.12.2006, σ. 9.
         
            (2)  EFSA Journal 2017· 15(1): 4679.
      
      
         
            ΠΑΡΑΡΤΗΜΑ
            
               Απορριφθείς ισχυρισμός υγείας
            
            
                        Αίτηση – Σχετικές διατάξεις του κανονισμού (ΕΚ) αριθ. 1924/2006
                     
                     
                        Θρεπτικό συστατικό, ουσία, τρόφιμο ή κατηγορία τροφίμων
                     
                     
                        Ισχυρισμός
                     
                     
                        Γνώμη της EFSA
                     
                  
                        Ισχυρισμός υγείας σύμφωνα με το άρθρο 14 παράγραφος 1 στοιχείο β) ο οποίος αφορά την ανάπτυξη και την υγεία των παιδιών
                     
                     
                        «Nutrimune®» (παστεριωμένο και αποβουτυρωμένο αγελαδινό γάλα, προϊόν ζύμωσης με Lactobacillus paracasei CBA L74)
                     
                     
                        Το Nutrimune® υποστηρίζει την ανοσολογική άμυνα στον γαστρεντερικό σωλήνα και το ανώτερο αναπνευστικό σύστημα των μικρών παιδιών
                     
                     
                        Q-2016-00008